LIETUVOS RESPUBLIKOS FINANSŲ MINISTERIJA

Lietuvos Respublikos Vyriausybei	2015-02- 03 Nr. (2.1-01)-6K-1501143
DĖL LIETUVOS RESPUBLIKOS VYRIAUSYBĖS NUTARIMŲ „DĖL 2015 M. LIETUVOS RESPUBLIKOS VALSTYBĖS BIUDŽETO PATVIRTINTŲ ASIGNAVIMŲ PASKIRSTYMO PAGAL PROGRAMAS“, „DĖL VALSTYBĖS INVESTICIJŲ 2015–2017 METŲ PROGRAMOJE NUMATYTŲ 2015 METŲ KAPITALO INVESTICIJŲ PASKIRSTYMO“ PROJEKTŲ

Lietuvos Respublikos Seimas 2014 m. gruodžio 11 d. priėmė Lietuvos Respublikos 2015 metų valstybės biudžeto ir savivaldybių biudžetų finansinių rodiklių patvirtinimo įstatymą. Remdamasi šiuo įstatymu Finansų ministerija kartu su valstybės biudžeto asignavimų valdytojais parengė Lietuvos Respublikos Vyriausybės nutarimo „Dėl 2015 metų Lietuvos Respublikos valstybės biudžeto patvirtintų asignavimų paskirstymo pagal programas“ projektą (toliau – Nutarimo pagal programas projektas).

Nutarimo pagal programas projektas parengtas įgyvendinant Lietuvos Respublikos biudžeto sandaros įstatymo 33 straipsnio 1 dalies 1 punkto, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 17 punkto ir Techninės paramos administravimo ir finansavimo taisyklių, patvirtintų Lietuvos Respublikos Vyriausybės 2008 m. liepos 23 d. nutarimu Nr. 780 „Dėl Techninės paramos administravimo ir finansavimo taisyklių patvirtinimo“, 201.9 papunkčio bei Atsakomybės ir funkcijų paskirstymo tarp institucijų, įgyvendinant 2014-2020 metų Europos Sąjungos struktūrinių fondų investicijų veiksmų programą, taisyklių, patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institiucijų, įgyvendinant 2014-2020 metų Europos Sąjungos struktūrinių fondų investicijų veiksmų programą“ 3.9 papunkčio nuostatas.

Priėmus Nutarimo pagal programas projektą bus užtikrintas efektyvus valstybės biudžeto lėšų panaudojimas įgyvendinant asignavimų valdytojų vykdomas programas. Nutarimo pagal programas projektas neperkelia ir neįgyvendina Europos Sąjungos teisės aktų, nėra notifikuotinas Europos Komisijai.

Taip pat, vadovaudamasi Lietuvos Respublikos 2015 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 1 dalies 2 punktu, 15 straipsniu ir 8 priedėliu bei atsižvelgdama į Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių, patvirtintų Respublikos Vyriausybės 2001 m. balandžio 26 d. nutarimu Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių patvirtinimo“ (toliau – Taisyklės), 251 ir 252 punktų nuostatas, Finansų ministerija parengė ir teikia Lietuvos Respublikos Vyriausybės nutarimo „Dėl Valstybės investicijų 2015–2017 metų programoje numatytų 2015 metų kapitalo investicijų paskirstymo“ projektą (toliau – Nutarimo dėl investicijų projektas).

Teikiamame Nutarimo dėl investicijų projekte, vadovaujantis iš ministerijų ir kitų valstybės institucijų, įstaigų gautais pasiūlymais, Valstybės investicijų 2015–2017 metų programoje numatytos 2015 metų kapitalo investicijos paskirstytos:

– pagal investicijų projektus, kurių planuojama vertė arba sutarties su tiekėjais (prekių tiekėjais, paslaugų teikėjais, rangovais) kaina viršija 10000 tūkst. eurų (1 priedas);

– pagal naujus investicijų projektus, kuriems ankstesnių metų Valstybės investicijų programoje nebuvo skirta valstybės lėšų ir kurių planuojama vertė viršija 1500 tūkst. eurų bei kurių neplanuojama baigti įgyvendinti per dvejus biudžetinius metus (2 priedas).

Taip pat Nutarimo dėl investicijų projekte nustatomas įpareigojimas visiems asignavimų valdytojams 2015 metų I ketvirtį panaudoti ne daugiau kaip 15 procentų Valstybės investicijų 2015–2017 metų programoje numatytų 2015 metų kapitalo investicijoms skirtų lėšų.

Atsižvelgiant į Taisyklių 252 punkto nuostatas, Nutarimo dėl investicijų projekto nuostatos netaikomos investicijų projektams, įgyvendinamiems bendrai iš Europos Sąjungos ir kitos tarptautinės finansinės paramos lėšų; Krašto apsaugos ministerijos vykdomiems krašto apsaugos sistemos investicijų projektams, įgyvendinamiems vykdant įsipareigojimus dalyvauti tarptautinėse operacijose; investicijų projektams, finansuojamiems iš konkrečios valstybės biudžeto pajamų dalies, kurios panaudojimo apimtis ir paskirtis nurodyta įstatyme ar Lietuvos Respublikos Vyriausybės nutarime (Kelių priežiūros ir plėtros programos lėšų, Klimato kaitos programos lėšų ir kt.).

Į Nutarimo dėl investicijų projekto 2 priedą neįtrauktas Vidaus reikalų ministerijos pasiūlyme teiktas Policijos departamento prie VRM numatomas 2015 metais pradėti vykdyti naujas investicijų projektas „Lietuvos policijos mokyklos infrastruktūros Kauno rajone, Mastaičių kaime, Alšėnų seniūnijoje, sukūrimas ir pritaikymas kokybiškam policijos sistemos darbuotojų mokymui ir kvalifikacijos tobulinimui“, kurio planuojama bendra vertė – 32,2 mln. eurų. Pagal Taisyklių 5 punkto nuostatas teikiamas įtraukti į tam tikrų metų Valstybės investicijų programą naujas investicijų projektas, kurio planuojama vertė viršija 15 mln. eurų, turi būti parengtas pagal viešųjų investicijų projektų sąnaudų ir naudos analizės metodines rekomendacijas. Pagal Taisyklių 28 punkto nuostatas valstybės kapitalo investicijoms numatytos skirti lėšos negali būti skiriamos investavimo objektams, dėl kurių nėra pateikti pagal nustatytus reikalavimus parengti investicijų projektai. Atsižvelgdami į tai, siūlome, kol nebus pateiktas pagal nustatytus reikalavimus parengtas investicijų projektas „Lietuvos policijos mokyklos infrastruktūros Kauno rajone, Mastaičių kaime, Alšėnų seniūnijoje, sukūrimas ir pritaikymas kokybiškam policijos sistemos darbuotojų mokymui ir kvalifikacijos tobulinimui“, neskirti lėšų šiam investicijų projektui finansuoti.

Priėmus Nutarimo dėl investicijų projektą bus sudarytos sąlygos optimaliai panaudoti lėšas, skirtas investicijų projektams (investicijų projektų įgyvendinimo programoms) finansuoti, padidės valstybės kapitalo investicijoms skirtų lėšų planavimo ir panaudojimo kontrolė.

Pažymėtina, kad Nutarimo pagal programas projektas ir Nutarimo dėl investicijų projektas (toliau kartu – Nutarimų projektai) nėra norminiai teisės aktai ir nepatenka į Lietuvos Respublikos Vyriausybės darbo reglamentu nustatytą Teisingumo ministerijos vertinamų teisės aktų rūšių sąrašą, todėl Teisingumo ministerijos išvadai gauti Nutarimų projektai neteikiami.

Nutarimų projektai paskelbti Lietuvos Respublikos Seimo teisės aktų informacinės sistemos (TAIS) Projektų registravimo posistemėje, kur pastabas ir pasiūlymus gali teikti visi suinteresuoti asmenys ir institucijos.

Parengti Nutarimų projektai neprieštarauja šiuo metu galiojantiems teisės aktams. Priimti kitus teisės aktus, siekiant įgyvendinti Nutarimų projektuose numatytą teisinį reguliavimą, nenumatoma. Neigiamų pasekmių priėmus Nutarimų projektus nenumatoma.

Nutarimų projektus rengė Finansų ministerijos Biudžeto departamento (direktorė – D. Kamarauskienė, tel. 239 0020, el. p. d.kamarauskiene@finmin.lt) Biudžeto metodologijos ir planavimo skyriaus (vedėja – A. Čekanavičienė, tel. 239 0255, el. p. a.cekanaviciene@finmin.lt) vyriausioji specialistė A. Grigėnienė, tel. 239 0172, el. p. a.grigeniene@finmin.lt, Investicijų skyriaus (vedėjas – R. Miškinis, tel. 239 0041, el. p. r.miskinis@finmin.lt) vedėjo pavaduotoja R. Usonienė, tel. 239 0045, el. p. r.usoniene@finmin.lt

PRIDEDAMA:

Lietuvos Respublikos Vyriausybės nutarimo „Dėl 2015 metų Lietuvos Respublikos valstybės biudžeto patvirtintų asignavimų paskirstymo pagal programas“ projektas, 34 lapai.

Lietuvos Respublikos Vyriausybės nutarimo „Dėl Valstybės investicijų 2015–2017 metų programoje numatytų 2015 metų kapitalo investicijų paskirstymo“ projektas, 9 lapai.

Finansų ministras	Rimantas Šadžius

A. Grigėnienė, 239 0172

R. Usonienė, 2390 045